Judío maja boje rʉmʉ pascua ca-aniparo jʉgoye macá rʉmʉ ca-añupe yua.
Jesú ca-maji tʉgawĩ ati yepapʉ ca-ãnacʉ cʉ̃ Pacʉ tʉpʉ cʉ̃ cá-aápere.
Ati yepapʉ ca-ãna cʉ̃re ca-apiʉjarã seeto majuu jã ca-mai netocõa aninucuwĩ.
To bairi jãare cʉ̃ ca-mai netorijere iñoʉ cʉ̃ majuuna manire ca-bai yajibojawĩ.
To bairi Simón Iscariote macʉ,
Judas Iscariote,
“Jesúre ca-ñeeparãre cʉ̃ yʉ wadajãgʉ,”
ca-ĩi tʉgooña tʉgayupi,
cʉ̃ yeripʉre Sataná cʉ̃ ca-rotiro.
Jesú Dio tʉpʉ cá-atácʉ aniri ca-maji tʉgawĩ topʉ cʉ̃ Pacʉ tʉpʉ cʉ̃ ca-tunu aápere.
Nipetirije cá-áti majirije cʉ̃ Pacʉ cʉ̃re cʉ̃ ca-joorique quenare ca-maji tʉgawĩ.
To bairi jã ca-ʉga ruiri paʉ Jesú wamʉnʉca,
cʉ̃ jutiiro ca-bui macatore ca-tu wee cũuwĩ.
Tu wee cũu,
juti ajero ca-jia tuuwĩ wẽanucuri paʉpʉ.
Jia tu yaparo ocore ca-rupa bapapʉre ca-pio jãawĩ.
Tie oco mena jã rʉporire ca-coje jʉgowĩ.
Cojeri bero juti ajero mena ca-tu coje ca-roowĩ.
Simón Pedro rʉporire cʉ̃ ca-cojegari paʉ Pedro maca oco bairo cʉ̃ ca-ĩiwĩ Jesúre:
—Yʉ Ʉpaʉ,
yʉ macare yʉ rʉporire ca-cojepaʉ mʉ aniquẽe.
Jesú oco bairo cʉ̃ ca-ĩiwĩ Pedrore:
—Yucʉacã yʉ cá-átiere mʉ tʉgooña majiquẽe.
Caberopʉ mʉ majigʉ.
Pedro cʉ̃ ca-ĩiwĩ Jesúre:
—Yʉa,
yʉ rʉporire mʉ yʉ coje rotiqueti majuucõa.
Jesú cʉ̃ ca-ĩiwĩ Pedrore tunu:
—Yʉ ca-cojequẽpata yʉ mena macacʉ mʉ ani majiquetigʉ,
cʉ̃ ca-ĩiwĩ Jesú.
Simón Pedro cʉ̃ ca-ĩiwĩ Jesúre:
—To roquere yʉ rʉpori cojei yʉ wamori,
yʉ rʉpoa quenare cojeya.
Jesú maca oco bairo cʉ̃ ca-ĩiwĩ tunu:
—Ujari bero mani ujanemoquẽna.
Ujari bero petoacã aána mani rʉpori jeto ʉgueri tuarique ãno.
To bairi mani rʉpori jetore tu cojerique ãno.
Mʉja yeri ca-ʉgueri manare bairona mʉja anicõa.
To bairo ca-bairã anibana quena jicãʉ mʉja mena macacʉ cʉ̃ yeri ca-ʉgueri paiire bairo ãmi,
ca-ĩiwĩ Jesú.
Jesú cʉ̃re ca-ñeeparãre ca-wadajãpaʉre ca-maji tʉgawĩ.
Cʉ̃ tʉjʉ majiri,
“Mʉja mena macacʉ jicãʉ cʉ̃ yeri ca-ʉgueri paiire bairo ãmi,”
ĩi,
ca-ĩiwĩ Jesú.
Jã rʉporire coje yaparoʉ cʉ̃ jutiiro cʉ̃ ca-tu weericarore jaña,
cajawo tʉ ca-ejanumuwĩ tunu.
Ejanumu,
oco bairo jã ca-ĩiwĩ:
—¿Mʉja majití to bairo mʉjaare yʉ cá-áti iñooro?
Jã Ʉpaʉ,
jãare ca-majioʉ,
yʉre mʉja ĩinucu.
To bairona yʉ ãa mʉja ca-ĩirore bairona.
To bairi yʉ,
mʉja Ʉpaʉ,
mʉjaare ca-majioʉ anibacʉ quena mʉja rʉporire yʉ cojewʉ.
To bairi mʉja quena ame cojeri,
paabojari majare bairona ame átiboja aninucuña.
To bairo yʉ cá-átore bairo na áparo ĩi to bairona mʉjaa yʉ ápʉ́.
Mʉja quena to bairona ája.
Cariapena mʉjaare yʉ buio.
Jicãʉ maca paa coteri majocʉ,
“Yʉ ʉpaʉ netoro ca-ãcʉ̃ yʉ ãa,”
ĩi majiquẽemi.
Jicãʉ cʉ̃ ca-jooricʉ quena cʉ̃re ca-jooricʉ netoro aniquẽemi.
To bairije mʉjaare yʉ ca-ĩi buiorijere api majiri tiere mʉja cá-átinucuata caroaro ca-ani wariñuurã mʉja anigarã.